<classify> NCHI wanachama wa Jumuiya ya Afrika Mashariki EAC zimetakiwa kuchukua tahadhari za mapema kuhusu athari zinazoweza kutokea kutokana na mvua kubwa za masika, zinazotarajiwa kuwa za juu ya wastani kati ya Machi na Mei, mwaka huu.Pia zimeonywa kuhusu athari ya magonjwa ya mlipuko yanayotarajiwa katika nchi zote sita wanachama za Tanzania, Kenya, Uganda, Rwanda, Burundi na Sudan Kusini.Angalizo hilo limetolewa hivi karibuni na Mtaalamu Mwandamizi wa Utabiri wa hali ya hewa katika Sekretarieti ya EAC, James Kivuva, baada ya kuwasilishwa kwa utabiri unaoangalia maeneo ya kusini ya Jangwa la Sahara, uliowasilishwa hivi karibuni mjini Entebbe, Uganda.Tunatarajia mvua kubwa na za juu ya wastani. Ni vyema nchi wanachama wa EAC zikachukua hatua za mapema kujikinga na athari za mvua, hasa mafuriko na mlipuko wa magonjwa ya kuambukiza, amesema.Kati ya Oktoba na Desemba mwaka jana sehemu nyingine za EAC, zilichelewa kupata mvua za vuli na pia ziliisha mapema, hali aliyosema inaweza kujitokeza pia katika mvua za masika.Kuna uwezekano mkubwa wa kuwepo mafuriko na kusababisha mlipuko wa magonjwa ya kuambukiza hivyo kuziathiri sekta za afya, kilimo na mifugo, alisema.Alionya kuwa mafuriko yatachangia pia mazalia ya mbu, hivyo kusababisha kasi ya kusambaa kwa malaria na pia uwezekano wa homa ya bonde la ufa kwa binadamu na mifugo.Tayari homa ya bonde la ufa zimeanza kuripotiwa kwa binadamu na mifugo nchini Kenya. Mafuriko yanachangia hatari ya magonjwa ya kuhara, kipindupindu na kadhalika, hivyo tuchukue tahadhari ya mvua ambao kwa upande mwingine ni nzuri sana kwa kilimo, alisema.Mvua za masika mwaka jana ziliacha athari kubwa katika nchi nyingi za Afrika Mashariki, kwa kusababisha mafuriko yaliyoharibu miundombinu ya barabara, mashamba, kuharibu makazi na hata kusababisha vifo vya binadamu na mifugo.Utabiri Tanzania Kwa upande wa Tanzania, Mamlaka ya Hali ya Hewa TMA kupitia kwa Mkurugenzi wake mkuu, Dk Agness Kijazi, imeeleza kuwa, mvua za wastani na juu ya wastani zinatarajiwa kunyesha katika msimu wa mvua za masika mwaka huu zinazotarajia kuanza mwisho wa mwezi huu huku kukiwa na vipindi vifupi vya mvua kubwa.Akizungumzia utabiri wa mwelekeo wa mvua hizo zinazotarajiwa kati ya sasa na Mei, alisema mvua za masika mwaka huu zitawahi kunyesha na kuwahi kumalizika.Amesema kutokana na hali hiyo, wananchi katika sekta mbalimbali wanatakiwa kuchukua tahadhari na kufuatilia utabiri wa siku 10 ili kuweza kutekeleza majukumu kulingana na hali ya hewa, kwani mvua katika maeneo mengi zitaanza mwisho wa mwezi huu na kumalizika mwanzoni mwa Mei.Dk Kijazi alisema kwa kutumia mifumo mbalimbali ya hali ya hewa, kabla ya changamoto ya mabadiliko ya tabia nchi na hali ya hewa mifumo haibadiliki, tofauti na sasa ambapo imekuwa na mabadiliko hivyo kubadilika kwa utabiri.  <topic>: kitaifa 